**Dôvodová správa**

**B. Osobitná časť**

**Čl. I**

**K bodom 1 a 2**

Z definícií kvóty a kvóty z leteckej dopravy boli vypustené skratky EAU, aEUA a EUAA, ktoré zahŕňajú len emisné kvóty z európskeho systému obchodovania s emisnými kvótami. Navrhovaná definícia zahŕňa aj emisné kvóty vydané v švajčiarskom systéme obchodovania.

**K bodu 3**

Pridáva sa obdobie rokov 2021 až 2030 podľa nariadenia Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013.

Doplnenie poznámky pod čiarou pre obdobie rokov 2021 – 2030.

**K bodu 4**

Vypúšťa sa definícia dobrovoľného účastníka systému obchodovania. Možnosť stať sa dobrovoľným účastníkom systému obchodovania reálne v praxi nebola využívaná a v 4. fáze obchodovania nie je potrebná. Na trhu existuje viacero možností ako sa môžu prevádzky, ktoré nie sú povinnými účastníkmi systému obchodovania, vysporiadať s emisiami skleníkových plynov (napr. otvorenie obchodného účtu v registri Únie v rámci EÚ ETS).

**K bodom 5 a 6**

Upravuje sa názov identifikátora "identifikačné číslo organizácie" ustanoveného zákonom č. 272/2015 Z. z. v znení neskorších predpisov. Od právnickej osoby - podnikateľa sa nevyžaduje predloženie údaja "miesto podnikania", pretože tento údaj sa podľa Obchodného zákonníka a zákona č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov týka len fyzickej osoby – podnikateľa.

**K bodu 7**

Legislatívno-technická úprava z dôvodu aktualizácie poznámky pod čiarou.

Nariadenie Komisie (EÚ) č. 601/2012 z 21. júna 2012 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES (Ú. v. EÚ L 181, 12. 7. 2012) sa nahrádza vykonávacím nariadením Komisie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES, ktorým sa mení nariadenie Komisie (EÚ) č. 601/2012 (Ú. v. EÚ L 334, 31.12.2018).

**K bodu 8**

Vypúšťa sa povinnosť uvádzať emisie skleníkových plynov pri projektovaných kapacitách upravených o relevantný faktor využitia kapacity v prípade nových účastníkov systému obchodovania. Odhadované ročné emisie uvádza každý prevádzkovateľ v monitorovacom pláne v súlade s čl. 19 vykonávacieho nariadenia Komisie (EÚ) 2018/2066 z 19. decembra 2018 o monitorovaní a nahlasovaní emisií skleníkových plynov podľa smernice Európskeho parlamentu a Rady 2003/87/ES, ktorým sa mení nariadenie Komisie (EÚ) č. 601/2012.

**K bodu 9**

Vypúšťa sa žiadosť o povolenie na vypúšťanie emisií skleníkových plynov pre dobrovoľného účastníka systému obchodovania v nadväznosti na bod 3.

**K bodu 10**

Legislatívno-technická úprava vnútorných odkazov z dôvodu vypustenia predchádzajúceho odseku.

**K bodu 11**

Vypúšťa sa záväzok odovzdávať iné kvóty ako kvóty vydané podľa § 14 a 15 (= kvóty pre leteckú dopravu). Prevádzkovateľ stacionárnej prevádzky aj prevádzkovateľ lietadla môže odovzdať všeobecné kvóty aj kvóty pre leteckú dopravu v zmysle čl. 33 delegovaného nariadenia Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie.

**K bodu 12**

Okresný úrad zašle kópiu povolenia na vypúšťanie emisií skleníkových plynov do 10 dní odo dňa nadobudnutie právoplatnosti okrem ministerstva aj vnútroštátnemu správcovi registra pre kvóty skleníkových plynov. Vnútroštátny správca zriaďuje a vedie v registri Únie holdingový účet prevádzkovateľa pre každú prevádzku, ktorá má povolenie na vypúšťanie emisií skleníkových plynov do ovzdušia vydané okresným úradom. Z tohto dôvodu je dôležité, aby mal aj vnútroštátny správca informáciu o vydaných povoleniach na vypúšťanie emisií skleníkových plynov.

Legislatívno-technická úprava. Posledná veta § 6 ods. 4 bola presunutá do § 5 ods. 5.

**K bodu 13**

V porovnaní s 3. obchodovateľným obdobím (2013 – 2020) nie je z dôvodu zavedenia úprav prideľovania emisných kvót v súlade s článkom 10a ods. 20 smernice 2003/87/ES potrebné zachovávať koncepciu významnej zmeny kapacity.

**K bodu 14**

Vypúšťa sa možnosť zostať dobrovoľným účastníkom systému obchodovania. Dôvod vypustenia dobrovoľného účastníka systému obchodovania je uvedený v bode 4.

**K bodu 15**

Legislatívno-technická úprava.

**K bodu 16**

Úprava zrušenia vydaného povolenia na vypúšťanie emisií skleníkových plynov a vyradenie prevádzky zo systému obchodovania okresným úradom s cieľom zjednodušenia a sprehľadnenia právneho textu. Na zabezpečenie toho, aby sa bezodplatne nepridelili emisné kvóty prevádzke, ktorej prevádzka bola ukončená, je potrebné stanoviť podmienky, v prípade ktorých sa bude prevádzka považovať za prevádzku, ktorej prevádzka bola ukončená.

**K bodu 17**

V prípade pochybností o správnosti overenej správy o emisiách skleníkových plynov môže okresný úrad požiadať okresný úrad o odborné stanovisko Slovenskú inšpekciu životného prostredia (§ 22). Táto možnosť sa rozširuje aj na vyradenie prevádzky zo systému obchodovania. Ide hlavne o situácie, kedy okresný úrad posudzuje menovitý tepelný príkon spaľovací zariadení, ktorých prahová hodnota na zaradenie do systému obchodovania je 20 MW.

**K bodu 18**

Legislatívno-technická úprava v nadväznosti na novelizačný bod č. 12.

**K bodu 19**

Legislatívno-technická úprava. Posledná veta § 6 ods. 4 bola presunutá do § 5 ods. 5.

**K bodu 20**

Vypúšťa sa dobrovoľný účastník systému obchodovania.

**K bodu 21**

Legislatívno-technická úprava z dôvodu aktualizácie poznámok pod čiarou.

Nariadenie Komisie (EÚ) č. 389/2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011 (Ú. v. EÚ L 122, 3. 5. 2013) sa nahrádza delegovaným nariadením Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie (Ú. v. EÚ L 177, 2. 7. 2019).

Poznámka pod čiarou k odkazu 10 je aktualizovaná prílohami III až VIII delegovaného nariadenia Komisie (EÚ) 2019/1122 a poznámka pod čiarou 10a odkazuje na prílohy VI a VII delegovaného nariadenia Komisie (EÚ) 2019/1122.

**K bodu 22**

Úprava žiadosti o otvorenie účtu v registri podľa delegovaného nariadenia Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie.

**K bodu 23**

Vypúšťa sa dobrovoľný účastník systému obchodovania a slovo „informácie“, keďže žiadosť pokrýva aj predložené informácie.

**K bodu 24**

Delegované nariadenie Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie definuje iba pojem „účet“ a nie pojem „účet kvót“.

**K bodom 25 až 28**

Nové znenia ustanovenia z dôvodu vypustenia slov „kvót“, „informácii“ a „dobrovoľného účastníka obchodovania“.

**K bodu 29**

Úprava nadpisu § 10 z dôvodu zosúladenia s § 14.

**K bodu 30**

Vypúšťa sa významná zmena kapacity. Bezodplatne pridelené kvóty sa upravujú podľa vykonávacieho nariadenie Komisie (EÚ) 2019/1842 z 31. októbra 2019, ktorým sa stanovujú pravidlá uplatňovania smernice Európskeho parlamentu a Rady 2003/87/ES, pokiaľ ide o ďalšie ustanovenia týkajúce sa úprav súvisiacich s bezodplatným prideľovaním emisných kvót v dôsledku zmien na úrovni činnosti.

**K bodu 31**

Úprava žiadosti nového účastníka systému obchodovania o bezodplatné pridelenie emisných kvót. Žiadosť sa predkladá za prvý kalendárny rok po určení začiatku bežnej prevádzky (prvý deň prevádzky). Súčasťou žiadosti je plán metodiky monitorovania a správa o overení. Žiadosť sa vypracováva podľa delegovaného nariadenia Komisie (EÚ) 2019/331 z 19. decembra 2018, ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice Európskeho parlamentu a Rady 2003/87/ES, platné v celej Únii.

**K bodu 32**

Úprava ustanovenia, že bezodplatné kvóty nemožno prideliť v roku nasledujúcom po kalendárnom roku, v ktorom bola prevádzka vyradená zo systému obchodovania, a v ďalších rokoch obchodovateľného obdobia.

**K bodu 33**

Úprava ustanovenia týkajúca sa prideľovania kvót pre prevádzkovateľov lietadla.

**K bodu 34**

Delegované nariadenie Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie definuje iba pojem „účet“ a nie pojem „účet kvót“.

**K bodu 35**

Povinnosť ministerstva predložiť každoročne do 31. marca vnútroštátnemu správcovi potvrdenie o správnosti správy podľa § 21 ods. 2 písm. a) sa vypúšťa, preto vnútroštátny správca nebude potvrdzovať ročné overené emisie v tabuľke overených emisií v registri na základe údajov predložených podľa § 26 ods. 1 písm. m).

**K bodu 36**

Vypúšťa sa povinnosť overovateľa vkladať do tabuľky overených emisií v registri ročné overené emisie prevádzkovateľa lietadla. Tieto údaje poskytne vnútroštátnemu správcovi ministerstvo.

**K bodu 37**

Legislatívno-technická úprava z dôvodu aktualizácie poznámky pod čiarou, ktorá odkazuje na čl. 32 delegovaného nariadenia Komisie (EÚ) 2019/1122.

**K bodu 38**

Doplnenie možnosti prenášať vydané kvóty skleníkových plynov aj medzi inými systémami obchodovania (napr. so Švajčiarskom). Prepojenie EU ETS s inými systémami obchodovania s emisiami rozvíja príležitosti pre znižovanie emisií, čím sa znižujú náklady na boj proti zmene klímy. Zmena je vyžadovaná z dôvodu sfunkčnenia dohôd o prepojení podľa článku 25 smernice 2003/87/ES.

**K bodu 39**

Úprava ustanovenia, že odovzdané kvóty nie sú automaticky zrušené, ale nie je ich možné odovzdať znovu. Zosúladenie s čl. 56 ods. 3 delegovaného nariadenia Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie, ktorý ustanovuje, že už odovzdaná kvóta sa nesmie odovzdať znovu.

**K bodu 40**

Delegované nariadenie Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie definuje iba pojem „účet“ a nie pojem „účet kvót“.

**K bodu 41**

Vypúšťa sa záväzok odovzdávať iné kvóty ako kvóty vydané podľa § 14 a 15 (= kvóty pre leteckú dopravu). Prevádzkovateľ stacionárnej prevádzky aj prevádzkovateľ lietadla môže odovzdať všeobecné kvóty aj kvóty pre leteckú dopravu v zmysle čl. 33 delegovaného nariadenia Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie.

**K bodu 42**

Vypustenie ustanovenia o vydávaní kvót príslušným orgánom iného členského štátu, ktoré už nie je aktuálne. Všeobecné kvóty sú definované ako všetky ostatné kvóty vytvorené podľa smernice 2003/87/ES, nie sú vydávané členskými štátmi.

**K bodu 43**

Vypúšťa sa dobrovoľný účastník systému obchodovania.

**K bodu 44**

Register Únie nedovoľuje odovzdať priznané jednotky podľa Kjótskeho protokolu, ale len kvóty vytvorené podľa smernice 2003/87/ES, preto toto ustanovenie nie je v zákone potrebné. Priznané jednotky (AAU) sú jednotky z priznaného množstva podľa čl. 3 ods. 7 Kjótskeho protokolu. Odovzdanie znamená zúčtovanie emisných kvót prevádzkovateľom alebo prevádzkovateľom lietadla oproti množstvu overených emisií jeho zariadenia alebo lietadla.

**K bodu 45**

Všetci prevádzkovatelia majú povinnosť oznámiť okresnému úradu každú významnú zmenu monitorovacieho plánu do 30 dní od tejto zmeny. Zmeny, ktoré nie sú významné sa oznamujú naraz do 31. decembra príslušného kalendárneho roka. Ministerstvo nepovažuje za nevyhnutné ustanoviť striktne formu pre oznamovaciu povinnosť. Objektívne ide o písomnú komunikáciu, či už listinnú alebo elektronickú.

**K bodu 46**

Vypustenia ustanovenia, ktoré v delegovanom nariadení Komisie (EÚ) 2019/1122 z 12. marca 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o fungovanie registra Únie nie je definované

**K bodu 47**

Predkladať plán metodiky monitorovania a správu o úrovni činnosti sú povinní len prevádzkovatelia, ktorým boli pridelene bezodplatné kvóty. Títo prevádzkovatelia majú povinnosť oznámiť ministerstvu každú významnú zmenu plánu metodiky monitorovania do 30 dní od tejto zmeny. Zmeny, ktoré nie sú významné sa oznamujú naraz do 31. decembra príslušného kalendárneho roka. Takisto sú títo prevádzkovatelia povinní predložiť ministerstvu každoročne do 31. januára prostredníctvom elektronického systému overenú správu o úrovni činnosti častí prevádzky za predchádzajúci kalendárny rok. Plán metodiky monitorovania sa predkladá podľa delegovaného nariadenia Komisie (EÚ) 2019/331 z 19. decembra 2018, ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice Európskeho parlamentu a Rady 2003/87/ES, platné v celej Únii. Správa o úrovni činnosti sa predkladá podľa vykonávacieho nariadenia Komisie (EÚ) 2019/1842 z 31. októbra 2019, ktorým sa stanovujú pravidlá uplatňovania smernice Európskeho parlamentu a Rady 2003/87/ES, pokiaľ ide o ďalšie ustanovenia týkajúce sa úprav súvisiacich s bezodplatným prideľovaním emisných kvót v dôsledku zmien na úrovni činnosti.

**K bodu 48**

Úprava, že okresný úrad nezasiela potvrdenie o správnosti správy o emisiách vnútroštátnemu správcovi.

**K bodu 49**

Vypúšťa sa overenie údajov potrebných na výpočet pridelenia emisných kvót podľa § 21 ods. 4 písm. a), pretože prevádzkovateľ nemá povinnosť ministerstvu zasielať žiadosť o pridelenie bezodplatných emisných kvót. V zmysle čl. 4 ods. 1 delegovaného nariadenia Komisie (EÚ) 2019/331, ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice Európskeho parlamentu a Rady 2003/87/ES, platné v celej Únii prevádzkovateľ zariadenia oprávneného na bezodplatné pridelenie emisných kvót podľa článku 10a smernice 2003/87/ES môže príslušnému orgánu podať žiadosť o bezodplatné pridelenie emisných kvót.

**K bodu 50**

Vypúšťa sa povinnosť overovateľa vkladať do tabuľky overených emisií v registri ročné overené emisie prevádzkovateľa lietadla. Ministerstvo bude vnútroštátnemu správcovi predkladať údaje o ročných emisiách za prevádzkovateľov aj prevádzkovateľov lietadiel v zmysle novelizačného bodu 39.

**K bodu 51**

Európska komisia rozhoduje o konečnom celkovom ročnom množstve bezodplatne pridelených kvót. Ministerstvo oznamuje údaje za slovenské prevádzky. Vypúšťa sa oznámenie ostatným členským štátom, ktoré nie je potrebné.

**K bodu 52**

Legislatívno-technická úprava vnútorných odkazov z dôvodu úpravy § 21 ods. 4.

**K bodu 53**

Povinnosť ministerstva predložiť každoročne do 31. marca vnútroštátnemu správcovi potvrdenie o správnosti správy podľa § 21 ods. 2 písm. a) sa vypúšťa, pretože vnútroštátny správca bude potvrdzovať ročné overené emisie v tabuľke overených emisií v registri na základe údajov predložených ministerstvom. Údaje sa predkladajú vo formáte .xlsx, prípadne .xml za všetkých prevádzkovateľov a prevádzkovateľov lietadiel a ministerstvo ich získava z potvrdení o správnosti správ o emisiách skleníkových plynov. Táto povinnosť ministerstva je upravená v bode 56.

**K bodu 54**

Ministerstvo pošle vnútroštátnemu správcovi údaje o ročných emisiách od prevádzkovateľov aj prevádzkovateľov lietadiel.

**K bodu 55**

Legislatívno-technická úprava z dôvodu aktualizácie poznámok pod čiarou, ktoré odkazujú na prílohu IX delegovaného nariadenia Komisie (EÚ) 2019/1122 a na čl. 8 delegovaného nariadenia (EÚ) 2019/331.

**K bodu 56**

Nová kompetencia ministerstva schvaľovať žiadosť prevádzkovateľa alebo prevádzkovateľa lietadla o rozhodnutí overovateľa nevykonať návštevu na mieste, žiadosť prevádzkovateľa alebo prevádzkovateľa lietadla o rozhodnutí overovateľa vykonať virtuálnu návštevu na mieste a povoľovať overovateľom virtuálne návštevy na mieste podľa vykonávacieho nariadenia Komisie (EÚ) 2018/2067 z 19. decembra 2018 o overovaní údajov a o akreditácii overovateľov podľa smernice Európskeho parlamentu a Rady 2003/87/ES.

**K bodom 57 a 58**

Úpravy v § 26 ods. 2 a 4 sú vykonané za účelom zabezpečenia väčšej flexibility pri využívaní dostupných finančných zdrojov (Modernizačný fond, výnosy z predaja emisných kvót) na podporu projektov zameraných na zlepšenie energetickej efektívnosti a dekarbonizáciu Slovenskej ekonomiky. Zároveň sa dopĺňa do odkazu 26 aj odkaz na zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).

**K bodu 59**

Povinnosť okresného úradu zaslať kópiu povolenia na vypúšťanie emisií skleníkových plynov okrem ministerstva aj vnútroštátnemu správcovi registra pre kvóty skleníkových plynov.

**K bodu 60**

Vypúšťa sa dobrovoľný účastník systému obchodovania.

**K bodom 61 a 62**

Nová kompetencia okresného úradu schvaľovať žiadosť prevádzkovateľa o rozhodnutí overovateľa nevykonať návštevu na mieste, žiadosť prevádzkovateľa alebo prevádzkovateľa lietadla o rozhodnutí overovateľa vykonať virtuálnu návštevu na mieste a povoľovať overovateľom virtuálne návštevy na mieste podľa vykonávacieho nariadenia Komisie (EÚ) 2018/2067 z 19. decembra 2018 o overovaní údajov a o akreditácii overovateľov podľa smernice Európskeho parlamentu a Rady 2003/87/ES. Poznámka pod čiarou k odkazu 26b odkazuje na čl. 69 delegovaného nariadenia Komisie (EÚ) 2018/2066.

**K bodu 63**

Legislatívno-technická úprava z dôvodu aktualizácie poznámky pod čiarou, ktorá odkazuje na čl. 70 delegovaného nariadenia Komisie (EÚ) 2018/2066.

**K bodu 64**

Doplnenie vecí, o ktorých rozhoduje v druhom stupni okresný úrad v sídle kraja o schvaľovanie každej významnej zmeny monitorovacieho plánu a vykazovanie emisií skleníkových plynov, o žiadosti prevádzkovateľa o rozhodnutí overovateľa nevykonať návštevu na mieste, o schvaľovanie správy o zlepšení a o žiadosti prevádzkovateľa o rozhodnutí overovateľa vykonať virtuálnu návštevu na mieste.

**K bodom 65 a 66**

Vypúšťa sa dobrovoľný účastník systému obchodovania.

**K bodu 67**

Úprava vnútorného odkazu.

**K bodu 68**

Vypúšťa sa povinnosť okresného úradu uložiť prevádzkovateľovi pokutu v prípade nesplnenia povinností v § 21 ods. 4. V 4. fáze systému obchodovania (2021-2030) môžu prevádzkovatelia oprávnení na bezodplatné pridelenie emisných kvót žiadať o bezodplatné pridelenie emisných kvót. V prípade potreby sa bezodplatná alokácia upravuje na základe správ o úrovni činnosti. Ministerstvo môže pozastaviť vydávanie bezodplatných emisných kvót prevádzkam dovtedy, kým nestanoví, že neexistuje žiadna požiadavka na úpravu kvóty pre danú prevádzku. Z tohto dôvodu nie je potrebné ustanovenie o pokutách v prípade nepredloženia údajov týkajúcich sa bezodplatnej alokácie.

**K bodu 69**

Vypúšťa sa dobrovoľný účastník systému obchodovania.

**K bodu 70**

Úprava odkazu na správny poriadok.

**K bodu 71**

Do ustanovení o konaní sa dopĺňa, že na nevýznamné zmeny monitorovacieho plánu a plánu metodiky monitorovania sa nevzťahuje všeobecný predpis o správnom konaní.

**K bodu 72**

Úprava vnútorného odkazu.

**K bodu 73**

Do elektronického systému bol doplnený formulár správy o zlepšení, ktorým prevádzkovatelia nahlasujú vylepšenia metodiky monitorovania.

**K bodom 74 a 75**

Vypúšťa sa dobrovoľný účastník

**K bodu 76**

Doplnenie alternatívy v prípade prerušenej prevádzky elektronického systému a predkladanie údajov s použitím elektronickej šablóny poskytnutej Európskou komisiou, ktorá bude zverejnená na webovom sídle ministerstva. Prostredníctvom elektronického systému predkladajú prevádzkovatelia okresnému úradu monitorovací plán a jeho zmeny, overenú správu o emisiách skleníkových plynov a ministerstvu overenú správu o úrovni činnosti. Elektronický systém vytvorila a prevádzkuje pre členské štáty, ktoré sa ho rozhodli využívať, Európska komisia. Európska legislatíva týkajúca sa systému obchodovania poskytuje členským štátom určitú flexibilitu pokiaľ ide o stanovenie termínov, do ktorých sú jednotliví účastníci systému obchodovania povinní plniť povinnosti (hlavne predkladanie rôznych údajov). Vzhľadom na tieto odlišnosti v jednotlivých členských štátoch môže prerušenie prevádzky elektronického systému (napr. z dôvodu rôznych technických problémov) v určitom čase predstavovať rozdielne problémy pre jednotlivé krajiny, na ktoré Komisia nemusí vedieť včas reagovať. V prípade, že by došlo k prerušeniu prevádzky elektronického systému v čase plnenia povinností, ministerstvo by vedelo usmerniť účastníkov systému obchodovania akým spôsobom majú svoje povinnosti splniť bez rizika, že nebudú dodržané termíny, na ktoré sú naviazané ďalšie povinnosti ministerstva a ostaných účastníkov systému obchodovania. Alternatívou k elektronického systému sú šablóny (formát Excel), na základe ktorých je vytvorený elektronický systém a ktoré Komisia stále poskytuje členským štátom, ktoré sa zatiaľ nerozhodli využívať elektronický systém. Tieto šablóny v minulosti využívalo aj ministerstvo a účastníci systému obchodovania s nimi majú skúsenosti.

**K bodu 77**

Úprava označenia odkazov.

**K bodu 78**

Úprava poznámok pod čiarou.

**K bodu 79**

Doplnenie zmluvy do vety podľa smernice Európskeho parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES.

**K bodu 80**

Legislatívno-technická úprava z dôvodu zmeny číslovania odkazov.

**K bodom 81 až 83**

Doplnenie činností leteckej dopravy z dôvodu pripojenia Švajčiarskej konfederácie k ETS a z dôvodu vystúpenia Spojeného kráľovstva Veľkej Británie a Severného Írska z EÚ.

**K bodu 84**

Vypustenie vety reflektuje na úpravu v smernici 2003/87/ES.

**Čl. II**

Navrhuje sa nadobudnutie účinnosti dňom vyhlásenia v Zbierke zákonov.

V Bratislave dňa 30. septembra 2022

Eduard Heger v. r.

predseda vlády

Slovenskej republiky

Ján Budaj v. r.

minister životného prostredia

Slovenskej republiky